Tämän sunnuntain kolehti kerätään seurakuntien diakoniatyön kehittämiseen.

Ihmisten hädän monimuotoistuminen ja turvaverkkojen kaventuminen tuovat suuria haasteita myös diakoniatyölle. Diakoniatyö on usein viimesijainen taho, josta vaikeuksissa olevat ihmiset ja perheet hakevat ja saavat apua. Suomessa on yli 100 000 nuorta aikuista, joille työttömyys, köyhyys, psyykkiset ongelmat, sairaudet ja yksinäisyys ovat arkipäivää. Monet heistä ovat vaarassa ajautua kokonaan yhteiskunnan ulkopuolelle. Vaikea elämäntilanne on useille valitettavan tuttu jo monen sukupolven ajalta.

Yhä suurempi osa nuorista aikuisista etsii tukea ja apua myös seurakuntien diakoniatyöltä. Kerättävällä kolehdilla tuemme Kirkkopalvelujen kautta erityisesti syrjäytyneiden tai syrjäytymisvaarassa olevien nuorten aikuisten auttamistyötä ja kokeilutoimintaa seurakunnissa. Tavoitteena on ennakkoluulottomasti kokeilla uusiakin auttamismuotoja ja rakentaa toivoa antavaa osallisuutta nuorten aikuisten omilla ehdoilla. Jokaisella nuorella ja nuorella aikuisella on oltava lupa kuulua yhteisöön, mahdollisuus rakentaa omaa hyvää elämää ja löytää oma paikkansa yhteiskunnassa ja seurakunnassa. Jumala siunatkoon lahjamme. Aamen.